《落牙行》
明代·李昱

昔年左车第一牙，居然脱落诚堪嗟。今年又一齿，欲落未落如秋瓜。

又如洪河流，泛此无根槎。清晨鼽嚏忽在地，两龈开豁何谽谺。

其馀未落者，满口皆龌牙。乾肉不敢决，所虞饭有山田砂。

人生如此老丑露，尚敢摇唇鼓舌争喧哗。太官之羊既无分，屠门大嚼从人誇。

但可朝餐地炉所煨之紫芋，莫饮瓦瓮所酿之松花。

我不愿范雎摺齿作秦相，我不愿张苍食乳如鱼呿。

愿如昌黎口存十三齿，文章千百传英华。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。